Fortuna esports

Ekipa Kliktecha opravdala je ulogu favorita pobedivši sastav x25 koji se tokom sezone menjao, ali je ipak sjajnim partijama kroz ligaški deo uspeo da dođe do velikog finala. Ipak, rešenja za uigranu i iskusnu ekipu iz Hrvatske nije bilo, što je rezultovalo porazom maksimalnim rezultatom. Svoje viđenje finalnog meča EBL lige prokomentarisao je i trener x25 tima Đorđe Spasić koj je za Netokraciju istakao:

Mislim da je finale prošlo baš izvanredno, sve je bilo na vrhunskom nivou, publika je bila fenomenalna i želeo bih još jednom da im se zahvalim na podršci koju su pružili finalistima, te se nadam da će ih sledeće sezone biti u još većem broju. Što se tiče samog finala, mislim da je KlikTech opravdao ulogu favorita pa se nadam se da će na EU Mastersu predstaviti Balkan onako kako dolikuje i samim tim ući u Top 4.

Spasić takođe dodaje da u ekipi koji vodi mora još vrednije da se radi, te smatra da je ova sezona veliki uspeh za tim, organizaciju, te je veoma ponosan na sve članove tima koji su dali svoj doprinos da x25 bude tu gde jeste. Prema njegovim rečima, balkanska scena raste, a Đorđe veruje da će sponzori posvetiti malo više pažnje esportu kako bi čitav region mogao da napreduje i raste u ovoj oblasti.

Finale iz perspektive šampiona

Svoje zadovoljstvo savršenom sezonom KlikTecha nije krio ni Hrvoje Jugec koji nam je otkrio da je kruna sezone iz snova (bez izgubljenog gema) upravo ova pobeda u finalu nad ekipom x25 sa 3:0. On dodaje da su svi iz organizacije prezadovoljni rezultatom u finalnom meču, te da su svi članovi tima svesni da se pred njima nalazi još dosta rada kako bi se neke stvari u samoj igri popravile, ukoliko žele da nastave kontinuitet pobeda i pokažu se u pravom svetlu na budućim turnirima.

Na Europen Masters sigurno ne idemo „turistički“, već želimo da ostvarimo odličan rezultat i samim tim prikažemo naš region na najbolji mogući način. Nismo shvatili lako činjenicu da smo predstavnici našeg regiona u Evropi, te mislimo to da iskorisitmo kao dodatnu motivaciju ne bi li ostvarili što bolji rezultat.

Fortuna esports

Kada je reč o planovima za naredni period, Hrvoje kaže da je čitava ekipa okupljena oko KlikTecha trenutno stoprocentno fokusirana na Evropski kup a tako će i ostati skroz do posednjeg kola Mastersa, dok će se u međuvremenu analizirati i pratiti svi timovi koji su se kvalifikovai kao i oni koji su blizu tome da se kvalifikuju. „Kao što su već svi i predpostavili, najveće prepreke će biti španski, poljski i UK predstavnici, no verujemo da smo dorasli zadatku i ako damo 120% sebe sve je moguće“, ocenio je Jugec.

Priznanje od Riota velika stvar za regionalni esport

Iza čitave organziacije ligaškog dela EBL-a, ali i samog finala stoji esport organzacija Fortuna, a mi smo imali priliku da nakon pomenutog meča porazgovaramo i sa Mihajlom Jovanovićem Džarilom – prvim čovekom Fortune, koji je sa nama podelio njegovo viđenje druge sezone ove regionalne lige:

Izuzetno smo zadovoljni kako je sve prošlo, i pored našeg osećaja i brojke pokazuju da je ovo najbolja sezona do sada. Prelazak na format u kom se u meču igra samo jedna partija i u kome se timovi dva puta sastaju tokom sezone se pokazao kao pun pogodak. Od samog početka, do poslednjeg kola bilo je dinamično i neizvesno. Takođe, mislim da je taj format mnogo zahvalniji za program, sa fiksnim vremenima igranja i ograničenim trajanjem gledaoci znaju tačno šta i kada da očekuju.

Prema njegovim rečima, priznanje koje je EBL dobio od Riota je ogromna stvar za naš region, te da ekipe sa Balkana po prvi put imaju direktan prolaz u Evropu, u zvanično Riotovo takmičenje. Ovo je svakako ogromna šansa za njih i možda veća nagrada od novčane, dok je sa druge strane potrebno napomenuti da Fortuna ima dugoročno partnerstvo sa Riotom, tako da i pobednika letnje EBL sezone očekuje ista ova čast i nagrada.